Ghana, nkan no “Gold Coast” anaa Sika Mbew do yɛ ɔman a nna ɔhyɛ Ngyiresi aborɔfo ase a ɔwɔ Ebibir Atɔree afamu. Nna ne dzin nye “Gold Coast” ne Mfantse nye Sika Mbew do. “Gold Coast” anaa Sika Mbew do yɛɛ Ghana dzin fitsi afe 1821 mu dze kesi 1957 a Ghana gyee ne fahodzi ma dzin Ghana a ndɛ yɛwɔ yi bɔbɔɔ adze. Sɛ ehwɛ Ebibir amanaman pon no a, Ghana si Bosompo Guinea do tse dɛ amanaman binom so.
Ɔman a odzii kan baa Ghana nye Portugal. Portugalfo bodur Sika Mbew do afe 1471 mu. Portugalfo hyiaa akwansiwdze ahorow fii Ebibir ahenman ahorow nsamu. Dɛm ntsi, woenntum anntsena na wɔsanee kɔree. Afe 1483 mu no, wɔsanee buu hɔn kɛtɛ mu baa Ebibiman mu bio dɛ woribedzi gua. Wosii Dena Abankɛse no wɔ ndɛ Finimfin Mantɔw mu. Dena Abankɛse no bɛyɛɛ aborɔfo yi hɔn asɔɛe a odzi kan koraa wɔ Ebibiman mu. Wofi hɔ no, wodzii ndɔnkɔgua, sika mfutuw na ndzɛmba a ɔsom bo gua wɔ Sika Mbew do. Wɔdze hɔn aborɔfo ndzɛmba tse dɛ ahwehwɛ, sekan, itur, etudur na dza ɔkeka ho dze dzii hɛn ndzɛmba a ɔtse dɛm yi nsesagua.
Mber kakra ekyir no, Portugalfo hɔn guadzi ho konyim no tahyee aborɔkyirman ahorow mu. Dɛm ntsi, Ngyiresifo, Hollandfo, Denmarkfo, Swedenfo na hɔn a wɔkeka ho so baa Sika Mbew do dɛ woribedzi gua a ɔtse dɛm no bi. Wosisii abankɛse na abankumaa ahorow wɔ Sika Mbew do, tsitsir mbeambea a po wɔ no. Aborɔfo no sii Abankɛse ebiasa; Oguaa Abankɛse na Dena Abankɛse a ɔwɔ ndɛ Finimfin Mantɔw mu na Osu Abankɛse a ɔwɔ ndɛ Nkran Kurowpɔn Mantɔw mu. Wosii abankumaa ahorow so na iyi nye dza ɔka do yi: Good Hope (Senya Beraku) ; Patience (Apaa); Amsterdam (Abandze); St. Jago (Dena); San Sebastian (Sema); Metal Cross (Dixcove);  St. Anthony (Axim); Orange  (Sekunde); Groot Fredericksborg  (Princesstown- Akatakyi); William Lighthouse (Oguaa); William (Anomabo);  Victoria (Oguaa);  Ussher (Nkran); James (Jamestown, Nkran), Apollonia  (Beyin), Batenstein (Butre); Prinzensten (Keta) na dza ɔkeka ho.
Aborɔfo yi frɛɛ Ghana Sika Mbew do anaa “Gold Coast” ɔnam sika kɔkɔɔ na sika mfutuw a wobohun wɔ hɛn man mu no ntsi. Guadzi a nna ɔkɔ do kɛsekɛse nye ndɔnkɔgua. Ndɔnkɔgua yɛ guadzi a wɔtɔ nyimpa tɔn hɔn tse dɛ adze bi no. Dɛm aber no, aborɔfo yi hyɛɛ ase dzii ndɔnkɔgua araa ma ndɔnkɔgua bɛgyee dzin. Iyi maa Portugal na Spainfo hyɛɛ ase tontɔɔn ndɔnkɔ dze hɔn kɔr Karibiɛn, Amereka Etsifi na Anaafo afamu. Ngyiresi na Hollandfo so dze hɔnho gyee ndɔnkɔgua no mu. Wɔtontɔɔn ndɔnkɔ kɔr Karibiɛn Mbew do a ɔwɔ Amereka n’anaafo. Aborɔfo yi dzii ndɔnkɔgua ho kyeame tontɔɔn nyimpa dɛ adze bi. Wɔtseetsee binom pirapiraa pii twitwaa binom hɔn honam akwaa kunkum dodowara. Ber a nna wɔnye ndɔnkɔ no rokɔ amanaman ahorow do no, wɔdze abankaba totoow hɔn anan na hɔn nsa na hɔn kɔn na wɔdze hɔn peepee do wɔ nsuhɛn mu dɛ kyɛnse mu nam. Ɔwo a woho bɛper wo kakra no, wɔtow wo to po mu ma iwu korakoraa.
Afe 2019 mu no, Ghana aban na Amereka Adinkra kuw bi dze nhyehyɛɛ bi bɔbɔɔ adze a wɔfrɛ no Borɔfo kasa mu “Year of Return”. Asekyerɛ nye “Akɔaba Afe”. Ɔyɛ nhyehyɛɛ bi a wɔdze hyɛɛ ebibifo a wɔwɔ aborɔkyir nkuran dɛ wɔnsan mbra hɔn nkyi mbɔbɔ hɔn asese wɔ hɔn ebibiman mu na wɔmfa hɔn sika nhyɛ edwumayɛ mu ma Ebibiman ntu mpon. Ghana manpanyin Nana Akufo-Addo na ɔpaa nhyehyɛɛ yi ho tam wɔ Washington, D.C wɔ Fankwa 2018 mu. Nna 2019 afe yɛ afe soronko koraa osiandɛ, nna ɔyɛ mfe pɔrpɔr ahaanan (400) a aborɔfo yi dze ndɔnkɔ a wodzi kan twaa po kɔr borɔ ekyir kodur Hampton a ɔwɔ Virginia wɔ Amereka kedzii Ebibiman nya. Ebibifo etsitsirfo a wɔbor eduanan (40) na binom a wɔkɔ ho na wotumii bɛseraa Ebibiman tsitsir Ghana na Alata. Dɛm nkorɔfo yinom bi nye: Idris Elba, Boris Kodjoe, Naomi Campbell, Anthony Anderson, Kofi Kingston, Adrienne-Joi Johnson, Steve Harvey, Cardi B, T.I., Ludacris, Rick Ross, Akon, Rosario Dawson, Diggy Simmons, Jidenna, Michael Jai White, Nicole Ari Parker, Conan O’Brien, Koffee, Sam Richardson na hɔn a wɔkeka ho.
Afe 2020 mu no, Ghana manpanyin Nana Addo Akuffo Addo dze nhyehyɛɛ fofor so bae. Dɛm nhyehyɛɛ no nye “Beyond the Return” a ɔkyerɛ dɛ “Akɔaba N’ekyir” wɔ Mfantse kasa mu. Ɔyɛ mfe du nhyehyɛɛ a ne tsirasɛm nye “Ebibiman N’awoo Fofor”. Ɔhyɛɛ ase afe 2020 na obowie afe 2030. Dɛm nhyehyɛɛ yi so dze ebibifo etsitsir na nkumaa nyinara abɛka nsa wɔ ɔman Ghana mu. Binom nye Vic Mensa, Chance The Rapper, Michael Blankson, Michael Dapaa, Leroy Fer, Memphis Depay na hɔn a wɔkeka ho. Afe biara no, wɔba Ghana na Ebibiman binom mu bɛsera abankɛse ahorow a hɛn nananom berɛe wɔ mu ber a wɔfaa hɔn ndɔmmum dze hɔn twaa Bosompo kɔr aborɔkyir no.
Sɛ ebibifo a wɔwɔ aborɔkyir yi ba a, abankɛse na abankumaa ahorow mu edwumayɛfo nye hɔn kɔ nsrahwɛ wɔ mbeambea ahorow a aborɔfo yi dze hɛn nananom a wɔdaan hɔn ndɔnkɔ wɔ honankasa hɔn man mu no. Akyerɛwee ahorow, mfonyin ahorow, edwindze ahorow na abakɔsɛm ahorow nyinara no, abankɛse na abankumaa ahorow mu edwumayɛfo yi nya ber kyerɛkyerɛ hɔn. Dɛm ber no, ebibifo yi dzi yaw na su na awerehow hyɛ hɔn ma ma. Hɛn abankɛse na abankumaa ahorow no mu abɛdan eyi, osu na awerɛhow fie a ebibifo a wɔwɔ aborɔkyir kɔ hɔ kegyam hɔn nananom afe biara. Iyi nye eyi kɛse a ɔkɔ do wɔ Abankɛse ahorow a ɔwɔ hɛn man yi mu afe biara no. Hɛn nananom hɔn eyi a.
